b'\n_START_ARTICLE_\nTommaso Morosini\n_START_PARAGRAPH_\nTommaso Morosini (n. cca. 1170/1175, Vene\xc8\x9bia \xe2\x80\x93 iulie 1211, Salonic) a fost primul patriarh latin de Constantinopol, ales \xc3\xaen 1204. T. Morosini, pe atunci subdiacon, a fost ales patriarh de c\xc4\x83tre vene\xc8\x9bieni, imediat dup\xc4\x83 cucerirea Constantinopolului din 1204, \xc3\xaen cadrul Cruciadei a patra, \xc8\x99i a instaur\xc4\x83rii Imperiului Latin pe ruinele fostului Imperiu bizantin. Potrivit Partitio terrarum imperii Romaniae, scaunul patriarhal urma s\xc4\x83 fie ocupat de c\xc4\x83tre un reprezentant al acelei p\xc4\x83r\xc8\x9bi dintre crucia\xc8\x9bi din r\xc3\xa2ndul c\xc4\x83rora nu va fi ales \xc3\xaemp\xc4\x83ratul. Dat fiind c\xc4\x83 pe tronul imperial a urcat Balduin de Flandra, noul patriarh trebuia astfel s\xc4\x83 fie numit de c\xc4\x83tre vene\xc8\x9bieni. La \xc3\xaenceput, alegerea lui Morosini a fost contestat\xc4\x83 ca fiind necanonic\xc4\x83 de c\xc4\x83tre papa Inocen\xc8\x9biu al III-lea, \xc3\xaens\xc4\x83 \xc3\xaen 1205 suveranul pontif a fost nevoit s\xc4\x83 recunoasc\xc4\x83 alegerea lui Morosini ca pe un fapt \xc3\xaemplinit. Perioada lui Morosini \xc3\xaen fruntea bisericii latine din Constantinopol a fost tulburat\xc4\x83 \xc8\x99i a condus la o pierdere de prestigiu pentru Biserica catolic\xc4\x83. Rela\xc8\x9bia sa cu curtea \xc3\xaemp\xc4\x83ratului Henric I a fost \xc3\xaencordat\xc4\x83 ca urmare a unor probleme legate de jurisdic\xc8\x9bie, a unor acuza\xc8\x9bii referitoare la delapid\xc4\x83ri de fonduri din tezaurul din Hagia Sophia, dar mai ales a promov\xc4\x83rii de c\xc4\x83tre Tommaso Morosini a clerului vene\xc8\x9bian exclusiv. \xc3\x8en egal\xc4\x83 m\xc4\x83sur\xc4\x83, Morosini a \xc3\xaenregistrat un e\xc8\x99ec \xc8\x99i \xc3\xaen ceea ce prive\xc8\x99te chestiunea reconcilierii Bisericii ortodoxe cu domina\xc8\x9bia catolic\xc4\x83; ca urmare, supu\xc8\x99ii greci \xc8\x99i-au \xc3\xaendreptat \xc3\xaencrederea c\xc4\x83tre Imperiul de la Niceea. Dup\xc4\x83 \xc3\xaencetarea sa din via\xc8\x9b\xc4\x83 \xc3\xaen iulie 1211, scaunul patriarhal a r\xc4\x83mas vacant p\xc3\xa2n\xc4\x83 \xc3\xaen noiembrie 1215, c\xc3\xa2nd a avut loc alegerea episcopului Gervasius de Heraclea.'